CELEX: 32019D1086
Language: bg
Date: 2019-06-18 00:00:00
Title: Решение (EС) 2019/1086 на Съвета от 18 юни 2019 година относно позицията, която трябва да се заеме от името на Европейския съюз в рамките на пленарното заседание на Групата държави срещу корупцията (GRECO) или в рамките на Комитета на министрите на Съвета на Европа по отношение на решението за предоставяне на Съюза на статут на наблюдател в GRECO

26.6.2019   
               
               
                  BG
               
               
                  Официален вестник на Европейския съюз
               
               
                  L 171/115
               
            
         РЕШЕНИЕ (EС) 2019/1086 НА СЪВЕТА
         от 18 юни 2019 година
         относно позицията, която трябва да се заеме от името на Европейския съюз в рамките на пленарното заседание на Групата държави срещу корупцията (GRECO) или в рамките на Комитета на министрите на Съвета на Европа по отношение на решението за предоставяне на Съюза на статут на наблюдател в GRECO
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 83 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     В Уставна резолюция № (93)28 на Съвета на Европа относно частичните и разширените споразумения се предвижда възможността държави, които не са членки на Съвета на Европа, и международни организации да станат наблюдатели по силата на частични или разширени споразумения, като например споразумението за създаване на Групата държави срещу корупцията (GRECO).
                  
               
                     (2)
                  
                  
                     На 6 юни 2019 г. Съветът изрази подкрепа за статута на наблюдател на Съюза в GRECO и прикани Комисията да представи предложение относно позицията, която трябва да се заеме от името на Европейския съюз в рамките на Съвета на Европа.
                  
               
                     (3)
                  
                  
                     На 6 юни 2019 г. Комисията представи на генералния секретар на Съвета на Европа заявление за участието на Съюза в GRECO като наблюдател.
                  
               
                     (4)
                  
                  
                     Придобиването на статут на наблюдател има правно действие, което се ограничава до следното: наблюдателите имат право да участват в заседанията на GRECO и да получат достъп до всички обсъждани документи; наблюдателите нямат право да гласуват, не подлежат на оценяване и не заемат официални позиции в процесите на оценяване, нито участват в мисиите за оценяване. От наблюдателите не се изисква финансово участие.
                  
               
                     (5)
                  
                  
                     Участието на Съюза в GRECO като наблюдател не пречи на евентуалното му бъдещо участие в GRECO като пълноправен член.
                  
               
                     (6)
                  
                  
                     Всички държави — членки на Съюза, са членове на GRECO.
                  
               
                     (7)
                  
                  
                     Очаква се, че GRECO ще бъде приканена да вземе решение относно статута на наблюдател на Съюза на 83-ото си пленарно заседание, което ще се състои в Страсбург на 17—21 юни 2019 г. или на следващото си пленарно заседание.
                  
               
                     (8)
                  
                  
                     Ако това решение не бъде прието на 83-ото пленарно заседание на GRECO или на следващото ѝ пленарно заседание, се очаква, че въпросът ще бъде отнесен до Комитета на министрите на Съвета на Европа и че Комитетът на министрите ще бъде приканен да вземе решение относно предоставянето на Съюза на статут на наблюдател в GRECO.
                  
               
                     (9)
                  
                  
                     Целесъобразно е да се установи позицията, която трябва да се заеме от името на Съюза в рамките на пленарното заседание на GRECO или, ако случаят е такъв, в рамките на Комитета на министрите на Съвета на Европа във връзка с приемането на решението за предоставяне на Съюза на статут на наблюдател в GRECO.
                  
               
                     (10)
                  
                  
                     Настоящото решение е в съответствие с принципа на лоялно сътрудничество.
                  
               
                     (11)
                  
                  
                     Настоящото решение е в съответствие с принципа на предоставената компетентност и не засяга разделението на областите на компетентност между Съюза и неговите държави членки.
                  
               
                     (12)
                  
                  
                     В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, тези държави членки не участват в приемането и прилагането на настоящото решение и не са обвързани от него, нито от неговото прилагане.
                  
               
                     (13)
                  
                  
                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза във връзка с решението за предоставяне на Съюза на статут на наблюдател в Групата държави срещу корупцията (GRECO), е следната:
            
                        а)
                     
                     
                        Държавите членки на Съюза ще подкрепят приемането на решението за предоставяне на Съюза на статут на наблюдател в GRECO на 83-ото пленарно заседание на GRECO или на следващото ѝ пленарно заседание;
                     
                  
                        б)
                     
                     
                        Ако решението за предоставяне на Съюза на статут на наблюдател в GRECO не бъде прието на 83-ото пленарно заседание на GRECO или по време на следващото ѝ пленарно заседание, държавите — членки на Съюза, ще подкрепят отнасянето на въпроса до Комитета на министрите на Съвета на Европа и приемането от този комитет на решението за предоставяне на Съюза на статут на наблюдател в GRECO.
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Люксембург на 18 юни 2019 година.
            
               
                  За Съвета
               
               
                  Председател
               
               P. DAEA